## Zakon o doplatnim markama u poštanskom prometu

### NN 106/1996 (17.12.1996.), Zakon o doplatnim markama u poštanskom prometu

# **ZASTUPNIČKI DOM SABORA REPUBLIKE HRVATSKE**

Na osnovi članka 89. Ustava Republike Hrvatske, donosim

## **ODLUKU**

### **O PROGLAŠENJU ZAKONA O DOPLATNIM MARKAMA U POŠTANSKOM PROMETU**

Proglašavam Zakon o doplatnim markama u poštanskom prometu, koji je
donio Zastupnički dom Sabora Republike Hrvatske na sjednici 6. prosinca
1996.

Broj: 01-96-2125/1
Zagreb, 11. prosinca 1996.

Predsjednik
Republike Hrvatske
**dr. Franjo Tuđman**, v. r.

---

## **ZAKON**

### **O DOPLATNIM MARKAMA U POŠTANSKOM PROMETU**

Članak 1.

Ovim se Zakonom uređuje izdavanje i plaćanje doplatnih maraka te način
i uvjeti njihove prodaje u poštanskom prometu.

Članak 2.

Doplatne marke mogu izdavati pravne osobe (u daljnjem tekstu: izdavatelj
doplatne marke) na način i pod uvjetima određenim ovim Zakonom.

Članak 3.

(1) Izdavatelj doplatne marke može izdavati doplatne marke ako prethodno
podnese za to uredno utemeljen zahtjev javnom poduzeću HPT-Hrvatska pošta
i telekomunikacije (u daljnjem tekstu: poduzeće HPT), i sklopi s poduzećem
HPT ugovor o uvjetima izdavanja i prodaje doplatnih maraka, te obračuna
i uplate prihoda od prodanih doplatnih maraka.

(2) Uz zahtjev iz stavka 1. ovoga članka izdavatelj doplatne marke,
treba, glede namjene doplatne marke, priložiti suglasno mišljenje matičnog
radnog tijela Zastupničkog doma Sabora Republike Hrvatske.

(3) Ugovor iz stavka 1. ovoga članka mora obvezno sadržavati:

- naziv i namjenu doplatne marke,

- vrijednost doplatne marke,

- količinu doplatnih maraka koje se stavljaju u prodaju,

- broj posebnog računa izdavatelja doplatne marke na koji će uplaćivati
prihod od prodanih doplatnih maraka,

- postotak koji izdavatelj doplatne marke plaća poduzeću HPT,

- vrijeme trajanja ugovora.

Članak 4.

Vrijednost doplatne marke jest do 50% nominalne vrijednosti prve stope
pisma u poštanskom prometu.

Članak 5.

Doplatne marke mogu se plaćati u poštanskom prometu, na svim poštanskim
pošiljkama, osim dnevnog tiska i časopisa.

Članak 6.

Kupnja doplatne marke dragovoljna je. HPT može naplatiti vrijednost
doplatne marke od pošiljatelja samo ako pošiljatelj dragovoljno na to pristane.

Članak 7.

Prihod od prodanih doplatnih maraka uplaćuje se na poseban račun izdavatelja
doplatne marke isključivo je namjenski i ne ulazi u ukupan prihod ostvaren
od sredstava koja izdavatelj doplatne marke stječe za obavljanje svoje
djelatnosti.

Članak 8.

(1) Stupanjem na snagu ovoga Zakona prestaju vrijediti:

1. Zakon o plaćanju doplatne marke "Hrvatska liga protiv raka" u unutarnjem
poštanskom prometu ("Narodne novine", br. 33/95.),

2. Zakon o plaćanju doplatne marke "Spasite djecu Hrvatske" u unutarnjem
poštanskom prometu ("Narodne novine", br. 41/96.),

3. Zakon o plaćanju doplatne marke "Zaustavimo bijelu smrt" u unutarnjem
poštanskom prometu ("Narodne novine", br. 41/96.),

4. Zakon o plaćanju doplatne marke "1700 godina Grada Splita" u unutarnjem
poštanskom prometu ("Narodne novine", br. 48/96.),

5. odredba članka 2. Zakona o Tjednu solidarnosti ("Narodne novine",
br. 31/74, 23/79, 22/80. i 19/84.) u dijelu koji se odnosi na plaćanje
markice solidarnosti na sve poštanske pošiljke za vrijeme Tjedna solidarnosti
te odredba članka 4. istoga Zakona,

6. odredba članka 79. stavka 1. točke 4. Zakona o društvenoj brizi o
djeci predškolske dobi ("Narodne novine", br. 18/91. - pročišćeni tekst
i 27/93.) te odredba članka 82. stavka 1. istoga Zakona u dijelu koji se
odnosi na naplatu posebnog doprinosa na poštanske pošiljke u unutarnjem
poštanskom prometu,

7. odredba članka 16. stavka 1. točke 2. Zakona o Hrvatskom Crvenom
križu ("Narodne novine" br. 61/91.) te odredba članka 17. istoga Zakona,

8. Odluka o kriterijima i planu uvođenja doplatnih maraka ("Narodne
novine", br. 10/94, 22/94. i 84/94.).

(2) Iznimno tijekom 1997. godine za vrijeme trajanja Tjedna Crvenog
križa od 8. do 15. svibnja na sve poštanske pošiljke u unutarnjem poštanskom
prometu osim dnevnog tiska i časopisa plaća se doplatna marka na način
i pod uvjetima Zakona o Hrvatskom Crvenom križu.

Članak 9.

Ovaj Zakon stupa na snagu 1. ožujka 1997.

Klasa: 344-02/95-01/02
Zagreb, 6. prosinca 1996.

ZASTUPNIČKI DOM

SABORA REPUBLIKE HRVATSKE

Predsjednik
Zastupničkoga doma Sabora
**akademik Vlatko Pavletić,** v. r.

Zakon, NN 106/1996-2027